ประกาศคณะกรรมการกํากับตลาดทุนที่ ทจ. 29/2552เรื่อง การผ่อนผันหลักเกณฑ์ในการออกและเสนอขายหลักทรัพย์เนื่องจากการฟื้นฟูกิจการ\_\_\_\_\_\_\_\_\_\_\_\_\_\_\_\_\_อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 35 และมาตรา 69 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการ ก.ล.ต. ทําหน้าที่คณะกรรมการกํากับตลาดทุนตามมาตรา 60 แห่งพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 ออกข้อกําหนดไว้ดังต่อไปนี้ ข้อ ๑ ในประกาศนี้(1) "หลักทรัพย์" หมายความว่า หุ้น หุ้นกู้ หรือหลักทรัพย์แปลงสภาพ (2) "หลักทรัพย์แปลงสภาพ" หมายความว่า หุ้นกู้แปลงสภาพ ใบสําคัญแสดงสิทธิที่จะซื้อหุ้นหรือใบสําคัญแสดงสิทธิที่จะซื้อหุ้นกู้ (3) "บริษัท" หมายความว่า บริษัทที่มีหลักทรัพย์จดทะเบียนในตลาดหลักทรัพย์บริษัทที่มีหลักทรัพย์ซื้อขายในศูนย์ซื้อขายหลักทรัพย์ หรือบริษัทมหาชนจํากัดที่เคยเสนอขายหลักทรัพย์ที่ออกใหม่ต่อประชาชนโดยต้องยื่นแบบแสดงรายการข้อมูลการเสนอขายหลักทรัพย์และร่างหนังสือชี้ชวนต่อสํานักงาน(4) "สถาบันการเงิน" หมายความว่า(ก) ธนาคารพาณิชย์ บริษัทเงินทุน หรือบริษัทเครดิตฟองซิเอร์ตามกฎหมายว่าด้วยธุรกิจสถาบันการเงิน หรือ(ข) บริษัทหลักทรัพย์ตามกฎหมายว่าด้วยหลักทรัพย์และตลาดหลักทรัพย์ข้อ ๒ ให้บริษัทซึ่งประสงค์จะเสนอขายหลักทรัพย์ที่ออกใหม่ที่ต้องปฏิบัติตามประกาศคณะกรรมการกํากับตลาดทุนเกี่ยวกับหลักเกณฑ์ เงื่อนไข และวิธีการในการขออนุญาตเสนอขายหลักทรัพย์ และประกาศคณะกรรมการกํากับตลาดทุนเกี่ยวกับการยื่นแบบแสดงรายการข้อมูลการเสนอขายหลักทรัพย์ ได้รับการผ่อนผันหรือยกเว้นดังต่อไปนี้(1) ได้รับการผ่อนผันหลักเกณฑ์ที่กําหนดไว้ตามประกาศคณะกรรมการกํากับตลาดทุนที่เกี่ยวข้องกับการออกและเสนอขายหลักทรัพย์ในเรื่องเกี่ยวกับรายการสอบบัญชีแบบไม่มีเงื่อนไข หรือรายการสอบบัญชีที่มีเงื่อนไขซึ่งระบุเป็นจํานวนเงินได้ชัดเจน โดยให้บริษัทสามารถยื่นรายงานการสอบบัญชีที่มีเงื่อนไขซึ่งไม่สามารถระบุจํานวนเงินอย่างชัดเจนได้ ทั้งนี้ เงื่อนไขดังกล่าวต้องเป็นเงื่อนไขที่เกิดขึ้นจากสถานการณ์หรือความไม่แน่นอนที่มิใช่เกิดจากความไม่ร่วมมือหรือการพยายามปกปิดข้อมูลโดยบริษัท(2) ได้รับการยกเว้นมิให้นําหลักเกณฑ์ตามประกาศคณะกรรมการกํากับตลาดทุนที่เกี่ยวข้องกับการออกและเสนอขายหลักทรัพย์ในเรื่องจํานวนหุ้นที่ออกเพื่อรองรับหุ้นกู้แปลงสภาพหรือใบสําคัญแสดงสิทธิที่จะซื้อหุ้น มาใช้บังคับกับบริษัทดังกล่าว ข้อ ๓ บริษัทที่จะได้รับการผ่อนผันหรือยกเว้นหลักเกณฑ์ตามข้อ 2 จะต้องเป็นไปตามเงื่อนไขข้อใดข้อหนึ่งดังต่อไปนี้(1) บริษัทจําเป็นต้องเสนอขายหลักทรัพย์ที่ออกใหม่ตามแผนฟื้นฟูกิจการตามกฎหมายว่าด้วยล้มละลายซึ่งศาลเห็นชอบแผนนั้นด้วยแล้ว(2) บริษัทจําเป็นต้องเสนอขายหลักทรัพย์ที่ออกใหม่ตามแผนดําเนินการเพื่อแก้ไขเหตุแห่งการเพิกถอนจากการเป็นหลักทรัพย์จดทะเบียนที่จัดทําขึ้นตามข้อบังคับตลาดหลักทรัพย์แห่งประเทศไทยว่าด้วยการเพิกถอนหลักทรัพย์จดทะเบียนและได้จัดส่งแผนดังกล่าวต่อตลาดหลักทรัพย์แห่งประเทศไทยแล้ว(3) บริษัทเป็นสถาบันการเงินซึ่งประสงค์จะเสนอขายหลักทรัพย์ที่ออกใหม่เพื่อเสริมสร้างฐานะทางการเงิน เช่น เพื่อเพิ่มเงินกองทุน เพื่อเพิ่มแหล่งเงินทุนที่ใช้ในการประกอบกิจการ หรือเสริมสร้างสภาพคล่อง เป็นต้น โดยได้รับความเห็นชอบให้ออกหลักทรัพย์นั้นจากหน่วยงานที่กํากับดูแลสถาบันการเงินดังกล่าวแล้ว ทั้งนี้ เฉพาะกรณีที่ตามกฎหมายที่กํากับดูแลสถาบันการเงินดังกล่าวกําหนดให้การออกหลักทรัพย์ใดต้องได้รับความเห็นชอบจากหน่วยงานที่กํากับดูแลสถาบันการเงินนั้น(4) บริษัทประสงค์จะเสนอขายหลักทรัพย์ที่ออกใหม่เพราะมีเหตุจําเป็นต้องได้รับการช่วยเหลือทางด้านเงินทุนหรือปรับโครงสร้างบริษัท เนื่องจากบริษัทประสบปัญหาด้านสภาพคล่องหรือการชําระคืนหนี้อย่างมีนัยสําคัญหรือประสบปัญหาเกี่ยวกับฐานะการเงินและผลการดําเนินงานที่อาจก่อให้เกิดผลกระทบอย่างมีนัยสําคัญต่อการดํารงอยู่ของบริษัท เช่น มียอดขาดทุนสะสมเป็นจํานวนมากเมื่อเทียบกับส่วนของผู้ถือหุ้นหรือมีอัตราส่วนหนี้สินต่อส่วนของผู้ถือหุ้นสูงผิดปกติเมื่อเทียบกับบริษัทที่ประกอบธุรกิจในอุตสาหกรรมเดียวกัน เป็นต้น โดยมีที่ปรึกษาทางการเงินที่บริษัทแต่งตั้งได้ตรวจสอบบริษัทและแสดงความเห็นต่อที่ประชุมผู้ถือหุ้นของบริษัทว่าบริษัทมีเหตุจําเป็นที่จะต้องเสนอขายหลักทรัพย์ที่ออกใหม่เพื่อแก้ไขปัญหาดังกล่าวข้อ ๔ ในการพิจารณาคําขออนุญาตเสนอขายหลักทรัพย์ที่ออกใหม่ของบริษัทที่ได้รับการผ่อนผันหรือยกเว้นตามประกาศนี้ ให้สํานักงานแจ้งผลการพิจารณาคําขออนุญาตดังกล่าวภายในสามสิบวันนับแต่วันที่ได้รับคําขออนุญาตพร้อมทั้งเอกสารหลักฐานที่ถูกต้องและครบถ้วนข้อ ๕ ให้บริษัทที่ได้รับอนุญาตให้เสนอขายหลักทรัพย์ที่ออกใหม่ที่ได้รับการผ่อนผันหรือยกเว้นหลักเกณฑ์จากสํานักงานตามประกาศนี้ จัดส่งหนังสือชี้ชวนให้ผู้ถือหุ้นของบริษัทหรือแจ้งให้ผู้ถือหุ้นของบริษัทขอรับหนังสือชี้ชวนจากบริษัทได้ ทั้งนี้ การจัดส่งหนังสือชี้ชวนหรือการแจ้งดังกล่าวให้บริษัทดําเนินการให้แล้วเสร็จก่อนวันปิดการเสนอขายหลักทรัพย์นั้นข้อ ๖ ให้บรรดาประกาศสํานักงานคณะกรรมการกํากับหลักทรัพย์และตลาดหลักทรัพย์ คําสั่ง และหนังสือเวียน ที่ออกหรือวางแนวปฏิบัติตามประกาศคณะกรรมการกํากับหลักทรัพย์และตลาดหลักทรัพย์ ที่ กจ. 36/2541 เรื่อง การผ่อนผันหลักเกณฑ์ในการออกและเสนอขายหลักทรัพย์เนื่องจากการฟื้นฟูกิจการ ลงวันที่ 14 ตุลาคม พ.ศ. 2541 ซึ่งใช้บังคับอยู่ในวันก่อนวันที่ประกาศนี้ใช้บังคับ ยังคงใช้บังคับได้ต่อไปเท่าที่ไม่ขัดหรือแย้งกับข้อกําหนดแห่งประกาศนี้ จนกว่าจะได้มีประกาศ คําสั่ง และหนังสือเวียน ที่ออกหรือวางแนวปฏิบัติตามประกาศนี้ใช้บังคับข้อ ๗ ในกรณีที่มีประกาศฉบับอื่นใดอ้างอิงประกาศคณะกรรมการกํากับหลักทรัพย์และตลาดหลักทรัพย์ ที่ กจ. 36/2541 เรื่อง การผ่อนผันหลักเกณฑ์ในการออกและเสนอขายหลักทรัพย์เนื่องจากการฟื้นฟูกิจการ ลงวันที่ 14 ตุลาคม พ.ศ. 2541 ให้การอ้างอิงดังกล่าวหมายถึงการอ้างอิงประกาศฉบับนี้ข้อ ๘ ประกาศนี้ให้ใช้บังคับตั้งแต่วันที่ 1 กันยายน พ.ศ. 2552 เป็นต้นไปผู้มีอํานาจลงนาม - ประกาศ ณ วันที่ 3 สิงหาคม พ.ศ. 2552 (นายวิจิตร สุพินิจ) ประธานกรรมการ คณะกรรมการกํากับหลักทรัพย์และตลาดหลักทรัพย์หมายเหตุ - เหตุผลในการออกประกาศฉบับนี้ คือ เนื่องจากพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 กําหนดให้การออกหลักเกณฑ์เกี่ยวกับการผ่อนผันหลักเกณฑ์ในการออกและเสนอขายหลักทรัพย์ เป็นอํานาจของคณะกรรมการกํากับตลาดทุน จึงเห็นควรออกประกาศเพื่อทดแทนประกาศคณะกรรมการกํากับหลักทรัพย์และตลาดหลักทรัพย์ ที่ กจ. 36/2541 เรื่อง การผ่อนผันหลักเกณฑ์ในการออกและเสนอขายหลักทรัพย์เนื่องจากการฟื้นฟูกิจการ ลงวันที่ 14 ตุลาคม พ.ศ. 2541 จึงจําเป็นต้องออกประกาศนี้